Bembrive, Vigo

Santiago de Bembrive (do latín bene vivere que significa 'lugar bo para vivir') é unha entidade local menor e parroquia do concello de Vigo. Limita coas parroquias de Beade, Cabral, Lavadores e Zamáns e pertence ó arciprestado de Vigo-Lavadores.

 Poboación 
Segundo o IGE, en 2022 tiña 4.421 habitantes (2.042 homes e 2.379 mulleres), o que reflicte un aumento respecto a 2003, con 4063 habitantes, distribuídos en 38 entidades de poboación segundo o Nomenclator. O censo de poboación do IGE só contempla 14 destes lugares: O Arieiro (604 habitantes), Baruxáns (476), O Carballal (348), As Chans (247), Eifonso (64), Os Freires (257), Mourelle (252), A Mouteira (99), O Outeiro (248), Recaré (272), San Cibrán (115), Segade (324), A Xesteira (137) e Xestoso (406).

A maiores, o Nomenclátor relaciona estoutros: O Cacheno, O Cruceiro, A Cruz, Esparramáns, Espedrás, Ferreiras, O Lameiro, Mandín, Miraflores, Monte da Pedrosa, O Monte do Calvario, Mosteiro, Novelos, Paio, A Parrocha, A Pedra, O Polvorín, O Pouso, As Raposas, As Regadas, Regueiras, Os Ríos, O Toutizo e Xeme.

 Entidade local menor 
Bembrive goza dun status particular: o de Entidade Local Menor de Bembrive, constituída o 12 de xuño de 1945Arquivo da Entidade Menor de Bembrive , na web da Deputación de Pontevedra. (só outras 8 parroquias galegas gozan do mesmo rango administrativo). A entidade está rexida por un alcalde pedáneo e catro vogais. O alcalde é elixido nas eleccións municipais pero de xeito diferenciado. A elección de vogais é resultado dos votos acadados polos partidos políticos no ámbito parroquial. As vogalías están dedicadas ós temas en que a Entidade ten certa autonomía: Monte, Relacións cidadás, Urbanismo e Obras e servizos.

 Patrimonio 

A igrexa parroquial de Santiago de Bembrive, construída no século XII, foi declarada monumento histórico-artístico en 1980"Resolución da Dirección Xeral do Patrimonio Artístico, Arquivos e Museos pola que se acorda ter por incoado expediente de declaración de monumento histórico-artístico a favor da igrexa parroquial de Santiago, en Bembrive (Pontevedra"), BOE, 18 de abril de 1980 . O cruceiro do Cacheno foi construído en 1782. Dos 137 hórreos presentes na parroquia, o 85 % ten máis de cen anos.

 Celebracións 
En Bembrive celébrase o 3 de febreiro o día de San Brais. A súa festividade simboliza a primeira romaría do ano e por isto a aldea se converte nunha das romarías máis importantes do sur da provincia. Durante os días previos, multitude de furanchos abren para degustación de petiscos amenizadas con viños típicos. Multitude de bandas tradicionais de música galega danse cita na parroquia e nos mesmos furanchos. É costume se xuntar en grupos numerosos nas propias casas da zona para a degustación dun bo cocido galego.Día grande do San Brais en Bembrive  Galicia Noticias Mediodía, TVG.

 Galería de imaxes 

 Lugares e parroquias 
 Lugares de Bembrive 

 Parroquias de Vigo 

 Notas 

 Véxase tamén 

 Bibliografía 





 Outros artigos 
 Lugares de Vigo

Categoría:Bembrive, Vigo